b'\n_START_ARTICLE_\nOPP (Rave)\n_START_SECTION_\nArrang\xc3\xb8rer\n_START_PARAGRAPH_\nBag OPP st\xc3\xa5r otte personer fra det elektroniske undergrundsmilj\xc3\xb8 i \xc3\x85rhus. Seks af disse otte personer er endvidere DJ\'s til OPP-festerne, disse udg\xc3\xb8r dj-kollektivet The Usual Suspects, som ogs\xc3\xa5 har spillet p\xc3\xa5 Fabriken og pAKHUSET. Musikken til festerne er af genren techno.\n_START_SECTION_\nBaggrund\n_START_PARAGRAPH_\nOPP er blevet til p\xc3\xa5 baggrund af de otte arrang\xc3\xb8rers utilfredshed med det, de mener, er et stillest\xc3\xa5ende og forudsigeligt musik- og clubbingmilj\xc3\xb8 i \xc3\x85rhus. Arrang\xc3\xb8rerne ville med OPP genskabe noget af den \xc3\xa5nd, der herskede p\xc3\xa5 den elektroniske scene i 1990\'erne, hvor der if\xc3\xb8lge arrang\xc3\xb8rerne var flere alternative spillesteder, hvor den elektroniske musik kunne dyrkes.\n_START_SECTION_\nNavnet\n_START_PARAGRAPH_\nOPP st\xc3\xa5r for Other People\'s Property. Navnet refererer til hip-hop-nummeret af samme navn af den amerikanske hiphopgruppe, Naughty by Nature. Desuden er det en henvisning til PPP eller Pirate Party Pack, som var en serie lignende fester i K\xc3\xb8benhavn.\n_START_SECTION_\nArrangering\n_START_PARAGRAPH_\nEftersom OPP-festerne er ulovlige if\xc3\xb8lge Straffelovens \xc2\xa7 264, idet festerne holdes i ulovligt indtagede bygninger, bliver stedet for festerne f\xc3\xb8rst afsl\xc3\xb8ret f\xc3\xa5 timer inden de l\xc3\xb8ber af stabelen. Informationen om festerne bliver sendt ud via sms og p\xc3\xa5 MySpace._NEWLINE_OPP-festerne blev nomineret som "\xc3\x85rets Danske Klub-event" ved Danish DeeJay Awards i marts 2007.'